P6_TA(2006)0458

Kazenskopravno varstvo okolja

Resolucija Evropskega parlamenta o nadaljnjih postopkih v zvezi z mnenjem Parlamenta o varstvu okolja: boj proti kriminalu, kazniva dejanja in kazni

Evropski parlament,

- ob upoštevanju predloga Direktive Evropskega parlamenta in Sveta o kazenskopravnem varstvu okolja [1],

- ob upoštevanju svojega stališča z dne 9. aprila 2002 z namenom sprejetja Direktive Evropskega parlamenta in Sveta o kazenskopravnem varstvu okolja [2],

- ob upoštevanju svojega stališča z dne 9. aprila 2002 o predlogu Sklepa Sveta o vzpostavitvi okvirnega programa na podlagi naslova VI Pogodbe o Evropski uniji - Policijsko in pravosodno sodelovanje v kazenskih zadevah [3],

- ob upoštevanju sodbe Sodišča Evropskih skupnosti z dne 13. septembra 2005 v zadevi C-176/03, Komisija proti Svetu [4],

- ob upoštevanju sporočila Komisije Evropskemu parlamentu in Svetu o posledicah sodbe Sodišča z dne 13. septembra 2005 (Zadeva C-176/03, Komisija proti Svetu) (KOM (2005)0583),

- ob upoštevanju svoje resolucije z dne 14. junija 2006 o posledicah sodbe Sodišča z dne 13. septembra 2005 v zadevi C-176/03 Komisija proti Svetu [5],

- ob upoštevanju člena 108(5) svojega Poslovnika,

A. ker je Sodišče v sodbi z dne 13. septembra 2005 odločilo, da ima zakonodajalec Skupnosti pravico sprejemati ukrepe v zvezi s kazenskim pravom držav članic, za katere meni, da so potrebni za zagotovitev polne učinkovitosti norm, ki jih določa na področju varstva okolja,

B. ker Sodišče meni, da določbe členov 135 in 280(4) Pogodbe ES ne preprečujejo uskladitve kazenskega prava z namenom izvajanja okoljske politike,

C. ker Sodišče meni, da Okvirni sklep, s tem da posega v pristojnosti, ki jih člen 175 Pogodbe ES dodeljuje Skupnosti, v celoti zaradi svoje nedeljivosti krši člen 47 Pogodbe EU,

D. ker Komisija v svojem zgoraj navedenem sporočilu o posledicah sodbe Sodišča z dne 13. septembra 2005 navaja, da določbe kazenskega prava, ki so potrebne za učinkovito izvajanje prava Skupnosti, izhajajo iz Pogodbe ES,

E. ker je treba pozdraviti stališče Sodišča, kot ga je Komisija ponovno obrazložila, saj podpira stališče, ki ga je zavzel Parlament v resoluciji z dne 3. septembra 2003 o pravni podlagi in skladnosti s pravom Skupnosti [6],

1. pozdravlja sodbo Sodišča, ki je Okvirni sklep o varstvu okolja, pomotoma sprejetega v okviru tretjega namesto v okviru prvega stebra, razglasila za ničnega;

2. ugotavlja, da je sklep Sodišča povzročil pravno praznino, kar zadeva kazenskopravno varstvo okolja;

3. meni, da sprejetje Okvirnega sklepa s strani Sveta kaže, da države članice priznavajo, da so kazenskopravni instrumenti potrebni za boljše uveljavljanje okoljevarstvene zakonodaje;

4. meni, da sprejetje Okvirnega sklepa s strani Sveta kaže, da se države članice zavedajo potrebe po usklajevanju na področju kazenskopravnega varstva okolja;

5. ugotavlja, da je Sodišče jasno opredelilo, da bi bili lahko členi 1 do 7 Okvirnega sklepa pravilno sprejeti na podlagi člena 175 Pogodbe ES;

6. obžaluje, da Komisija v svojem zgoraj navedenem sporočilu o posledicah sodbe Sodišča z dne 13. septembra 2005 ni natančneje opredelila ukrepov, ki jih namerava sprejeti v zvezi s sedanjim predlogom Direktive Evropskega parlamenta in Sveta o kazenskopravnem varstvu okolja;

7. poziva Svet, naj preuči prvotni predlog Komisije in ga ustrezno spremeni ali zagotovi smernice za nov predlog o kazenskopravnem varstvu okolja na podlagi člena 175 Pogodbe ES;

8. poziva Komisijo, naj, razen če je Svet odločen, da bo nadaljeval sprejemanje skupnega stališča o prvotnem predlogu Komisije, pripravi nov predlog o kazenskopravnem varstvu okolja na podlagi člena 175 Pogodbe ES ter pri tem upošteva sodbo Sodišča in vključi izid glasovanja na prvi obravnavi v Evropskem parlamentu o prvotnem predlogu direktive;

9. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.

[1] UL C 180 E, 26.6.2001, str. 238.

[2] UL C 127 E, 29.5.2003, str. 119.

[3] UL C 127 E, 29.5.2003, str. 132.

[4] PSES 2005, str. I-7879.

[5] Sprejeta besedila, P6_TA(2006)0260.

[6] UL C 76 E, 25.3.2004, str. 224.

--------------------------------------------------